CELEX: 32013H0730(08)
Language: mt
Date: 2013-07-09 00:00:00
Title: Rakkomandazzjoni tal-Kunsill tad- 9 ta’ Lulju 2013 dwar il-Programm Nazzjonali ta' Riforma ta' Franza tal-2013 u li tagħti opinjoni tal-Kunsill dwar il-Programm ta' Stabbiltà ta' Franza, 2012-2017

30.7.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 217/27
            
         
      RAKKOMANDAZZJONI TAL-KUNSILL
   
   tad-9 ta’ Lulju 2013
   dwar il-Programm Nazzjonali ta' Riforma ta' Franza tal-2013 u li tagħti opinjoni tal-Kunsill dwar il-Programm ta' Stabbiltà ta' Franza, 2012-2017
   2013/C 217/08
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b'mod partikolari l-Artikolu 5(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea (3),
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat għall-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat għall-Protezzjoni Ċivili,
   Wara li kkunsidra l-opinjoni tal-Kumitat għall-Politika Ekonomika,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li titneda strateġija ġdida għall-impjiegi u għat-tkabbir u, Ewropa 2020, ibbażata fuq koordinazzjoni msaħħa tal-politiki dwar l-ekonomija, li tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta fit-13 ta' Lulju 2010 rakkomandazzjoni dwar il-linji gwida ġenerali għall-politiki dwar l-ekonomija tal-Istati Membri u l-Unjoni (mill-2010 sal-2014) u, fil-21 ta’ Ottubru 2010, huwa adotta deċiżjoni dwar linji gwida għall-politiki tal-Istati Membri dwar l-impjiegi (4), li flimkien jagħmlu l-"linji gwida integrati". L-Istati Membri ġew mistiedna jqisu l-linji gwida integrati fil-politiki nazzjonali tagħhom dwar l-ekonomija u l-impjiegi.
            
         
               (3)
            
            
               Fid-29 ta' Ġunju 2012, il-Kapijiet tal-Istat u l-Gvern tal-Istati Membri ddeċidew dwar Patt għat-Tkabbir u l-Impjiegi, li jipprovdi qafas koerenti għal azzjoni fil-livelli nazzjonali, tal-UE u taż-żona tal-euro bl-użu tal-lievi, l-istrumenti u l-politiki kollha possibbli. Iddeċidew dwar azzjoni li għandha tittieħed fil-livell tal-Istati Membri, b'mod partikolari li tesprimi impenn sħiħ għall-kisba tal-għanijiet tal-istrateġija Ewropa 2020 u għall-implimentazzjoni tar-rakkomandazzjonijiet speċifiċi għal kull pajjiż.
            
         
               (4)
            
            
               Fl-10 ta’ Lulju 2012, il-Kunsill adotta Rakkomandazzjoni (5) (“ir-Rakkomandazzjoni tal-2012”) dwar il-Programm Nazzjonali ta’ Riforma ta' Franza għall-2012 u ta l-opinjoni tiegħu dwar il-Programm ta’ Stabbiltà ta' Franza għall-perjodu 2012-2016.
            
         
               (5)
            
            
               Fit-28 ta' Novembru 2012, il-Kummissjoni adottat l-Istħarriġ Annwali dwar it-Tkabbir, li jimmarka l-bidu tas-Semestru Ewropew tal-2013 għall-koordinazzjoni tal-politika dwar l-ekonomija. Ukoll fit-28 ta' Novembru 2012, il-Kummissjoni, fuq il-bażi tar-Regolament (UE) Nru 1176/2011, adottat ir-Rapport ta' Mekkaniżmu ta' Twissija, li fih ma identifikatx lil Franza bħala wieħed mill-Istati Membri li għalihom se titwettaq analiżi profonda.
            
         
               (6)
            
            
               Il-Parlament Ewropew ġie debitament involut fis-Simestru Ewropew, skont ir-Regolament (KEE) Nru 1466/97, u, fis-7 ta' Frar 2013, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir 2013 u riżoluzzjoni dwar il-kontribut għall-Istħarriġ Annwali dwar it-Tkabbir għall-2013.
            
         
               (7)
            
            
               Fl-14 ta’ Marzu 2013, il-Kunsill Ewropew approva l-prijoritajiet sabiex ikunu żgurati l-istabbiltà finanzjarja, il-konsolidazzjoni fiskali u l-azzjoni li trawwem it-tkabbir. Huwa enfasizza l-ħtieġa li ssir konsolidazzjoni fiskali differenzjata u li tkun favorevoli għat-tkabbir, biex jiġu rkuprati l-kundizzjonijiet normali ta’ self lill-ekonomija, għall-promozzjoni tat-tkabbir u l-kompetittività, għall-indirizzar tal-qgħad u l-konsegwenzi soċjali tal-kriżi, u għall-immodernizzar tal-amministrazzjoni pubblika.
            
         
               (8)
            
            
               Fl-10 ta' April 2013, il-Kummissjoni ppubblikat ir-riżultati tal-analiżi profonda tagħha għal Franza, skont l-Artikolu 5 tar-Regolament (UE) Nru 1176/2011. L-analiżi tal-Kummissjoni ġġegħelha tikkonkludi li Franza qed tesperjenza żbilanċi makroekonomiċi, li jirrikjedu monitoraġġ u azzjoni politika deċiżiva. B'mod partikolari, l-iżviluppi relatati ma' deterjorazzjoni fil-bilanċ tal-kummerċ u l-kompetittività, li ġejjin minn fatturi ta' kost kif ukoll minn fatturi mhux ta' kost, ukoll fil-kuntest ta' pożizzjoni esterna li qed tiddeterjora u dejn pubbliku għoli, għandu jkollhom attenzjoni kontinwa sabiex jitnaqqas ir-riskju ta' effetti ħżiena fuq il-funzjonament tal-ekonomija Franċiża u tal-Unjoni Ekonomika u Monetarja, b'mod partikolari minħabba d-daqs tal-ekonomija Franċiża.
            
         
               (9)
            
            
               Fit-30 ta’ April 2013, Franza ppreżentat il-Programm Nazzjonali ta’ Riforma tal-2013 tagħha u l-Programm ta’ Stabbiltà tagħha għal-perjodu 2012-2017 u l-. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt.
            
         
               (10)
            
            
               Fuq il-bażi tal-valutazzjoni tal-Programm ta' Stabbiltà skont ir-Regolament tal- (KE) Nru 1466/97, il-Kunsill huwa tal-opinjoni li minkejja l-isforzi konsiderevoli ta' konsolidament li niżżlu d-defiċit nominali minn 7,5 % tal-PDG fl-2009 għal 4,8 % fl-2012, Franza mhijiex mistennija li tikkoreġi d-defiċit eċċessiv tagħha sal-2013 kif irrakkomandat mill-Kunsill fit-2 ta' Diċembru 2009. Dan huwa marbut b'mod partikolari ma' ambjent ekonomiku agħar milli mistenni fiż-żmien li ġiet adottata r-Rakkomandazzjoni tal-Kunsill li ġie kkumpensat parzjalment biss minn dħul imprevist, filwaqt li l-isforz ġie sa ċertu punt differit. Ix-xenarju makroekonomiku li jappoġġa l-projezzjonijiet baġitarji fil-Programm ta' Stabbiltà huwa plawsibbli għall-2013 iżda ottimist ħafna għall-2014. B'mod partikolari, l-awtoritajiet jantiċipaw li wara perjodu qiegħed fl-2012 (0 %) u fl-2013 (+0,1 %), il-PDG se jikber b'1,2 % fl-2014 filwaqt li jissoponu li jittieħdu miżuri fiskali sabiex id-defiċit ġenerali tal-Gvern jilħaq it-2,9 % tal-PDG fl-2014. B'paragun, il-Kummissjoni tbassar li l-PDG se jikber b'1,1 % fl-2014 fuq il-bażi ta' suppożizzjoni tal-ebda tibdil fil-politika, xenarju li jqis biss il-miżuri li ġew adottati jew speċifikati biżżejjed u għalhekk jbassar defiċit ta' 4,2 % tal-PDG fl-2014. L-objettiv ewlieni tal-istrateġija baġitarja deskritta fil-Programm ta' Stabbiltà huwa li jinkiseb l-objettivi ta' terminu medju (OTM), li huwa baġit ibbilanċjat f'termini strutturali, bħal fil-Programm ta' Stabbiltà għall-2012-2016. Dan huwa aktar ambizzjuż milli meħtieġ fil-Patt ta' Stabbiltà u Tkabbir. Is-sena ta' mira biex jintlaħaq l-OTM hija l-2016, meta mqabbla mal-2015 fil-Programm ta' Stabbiltà għall-2012-2016.
               Id-defiċit nominali ppjanat stabbilit mill-Programm ta' Stabbiltà huwa konsistenti ma' korrezzjoni tad-defiċit eċċessiv sal-2014, sena wara l-iskadenza riveduta stabbilita mill-Kunsill fil-proċedura għad-defiċit eċċessiv (PDE) fit-2 ta' Diċembru 2009. Minħabba t-tbassir tat-tkabbir ottimist wisq fil-Programm ta' Stabbiltà għall-2014, sakemm ma jittiħdux miżuri addizzjonali sabiex jissaħħaħ b'mod sostanzjali l-isforz ta' dik is-sena, il-Kunsill iqis li l-isforz fiskali ppjanat mill-awtoritajiet mhuwiex kompatibbli ma' korrezzjoni attwali tad-defiċit eċċessiv sal-2014. It-tfaddil ippjanat u d-dħul addizzjonali għandhom nuqqas ta' speċifitajiet ukoll. F'dawn iċ-ċirkostanzi, għandhom jiġu speċifikati miżuri kemm għall-2014 kif ukoll għall-2015 sabiex jiġi żgurat b'mod kredibbli li d-defiċit eċċessiv huwa korrett sal-aktar tard fl-2015 kif irrakkomandat mill-Kunsill. Fl-2016, il-bilanċ strutturali, kif ikkalkulat mill-ġdid mill-Kummissjoni, huwa mistenni li jkun -0,4 % tal-PDG (-0,3 % fl-2017) u għalhekk l-OTM mhux se jintlaħaq sat-tmiem tal-perjodu tal-programm. Il-progress lejn l-OTM fl-2016 huwa mistenni li jirrappreżenta 0,3 % tal-PDG, li huwa taħt il-valur referenzjarju ta' 0,5 % tal-PDG. Id-dejn ġenerali tal-Gvern żdied b'mod sostanzjali mill-bidu tal-kriżi. Minn 64,2 % fl-2007, il-proporzjon tad-dejn mal-PDG laħaq 90,2 % fl-2012 u huwa previst li jiżdied aktar sa 96,2 % sal-2014 skont it-tbassir tar-rebbiegħa tal-2013 tas-servizzi tal-Kummissjoni. L-awtoritajiet jistennew li l-proporzjon tad-dejn jilħaq 94,3 % tal-PDG fl-2014 u mbagħad jinżel sa 88,2 % fl-2017. Franza se tkun f'perjodu ta' tranżizzjoni mill-2016 fir-rigward tal-konformità mal-kriterju dwar id-dejn.
            
         
               (11)
            
            
               Mnħabba d-dejn għoli u dejjem jiżdied u l-fatt li l-iskadenza biex jiġi korrett id-defiċit eċċessiv reġgħet ġiet posposta, sal-2015, huwa aktar importanti li l-baġit tal-2013 jiġi implimentat b'mod strett u l-isforzi ta' konsolidament sostanzjali jitkomplew fis-snin sussegwenti. B'mod partikolari, huwa kruċjali li n-nefqa pubblika ta' Franza tiżdied inqas malajr b'mod sinifikanti mill-PDG potenzjali minħabba li t-titjib fid-defiċit strutturali sa issa fil-maġġoranza kien ibbażat fuq id-dħul. F'dan ir-rigward, l-analiżi kontinwa tan-nefqa pubblika ("Modernisation de l’action publique") li l-kamp ta' applikazzjoni tagħha jinkludi l-gvernijiet lokali u l-amministrazzjonijiet tas-sigurtà soċjali minbarra l-gvern ċentrali, għandha tipprovdi indikazzjonijiet sabiex titjieb aktar l-effiċjenza tan-nefqa pubblika. Hemm ukoll lok għal aktar simplifikazzjoni tad-diversi livelli u kompetenzi amministrattivi sabiex jinkisbu aktar sinerġiji, titjib fl-effiċjenza u tfaddil. Il-Liġi l-ġdida dwar id-Deċentralizzazzjoni ppjanata għandha tindirizza din il-kwistjoni. Fid-dawl taż-żieda mistennija f'terminu medju u twil fin-nefqa pubblika għall-kura tas-saħħa, in-nefqa pubblika futura għall-kura tas-saħħa tirrikjedi aktar skrutinju u effiċjenza, b'mod partikolari għall-infiq farmaċewtiku. Il-projezzjonijiet l-aktar reċenti mill-Kunsill Konsultattiv tal-Pensjonijiet ("Conseil d'orientation des retraites") jindikaw defiċits persistenti tas-sistema tal-pensjonijiet sal-2018, b'mod kuntrarju għall-objettiv tar-riforma tal-2010 li tinkiseb sistema bbilanċjata sa' dak iż-żmien. Barra minn hekk, it-treġġigħ lura parzjali tar-riforma tal-2010 tmur kontra r-Rakkomandazzjoni tal-Kunsill tal-2012. Għalhekk, is-sistema tal-pensjonijiet xorta se tiffaċċa defiċits kbar sal-2020 u hemm bżonn b'mod urġenti ta' miżuri politiċi ġodda bħala rimedju għal din is-sitwazzjoni filwaqt li tinżamm l-adegwatezza tas-sistema.
               Tali miżuri jistgħu jinkludu li jiżdiedu aktar l-età minima għall-irtirar u għall-pensjoni sħiħa kif ukoll il-perjodu ta' kontribuzzjoni biex wieħed jikseb pensjoni sħiħa, jiġu adattati r-regoli ta' indiċjar u l-analiżi tal-bosta eżenzjonijiet attwali għall-iskema ġenerali għal kategoriji speċifiċi ta' ħaddiema. Il-Gvern Franċiż iddeċieda li jassoċja bis-sħiħ lis-sieħba soċjali sabiex jiddisinja r-riforma u jsaħħaħ is-sjieda tagħha. Minħabba l-impatt negattiv fuq il-kost tax-xogħol, żieda fil-livell tal-kontribuzzjonijiet tas-sigurtà soċjali għandha tiġi evitata. Fid-dawl tal-isfida tal-finanzi pubbliċi li qed tiffaċċa Franza, huwa importanti ħafna li l-miżuri fiskali jiġu kkumplimentati b'aktar sforzi għat-twettiq ta' riformi strutturali sabiex jiġi appoġġat u jiżdied il-potenzjal tat-tkabbir fuq żmien twil tal-ekonomija Franċiża.
            
         
               (12)
            
            
               Kif muri mir-reviżjoni fil-fond tal-2013, il-kompetittività ta' Franza tibqa' sfida sinifikanti, kif turi l-erożjoni kbira tal-ishma tagħha fis-swieq tal-esportazzjoni fis-snin reċenti. F'Novembru 2012 il-Gvern ippropona bosta miżuri politiċi fil-kuntest tal-"Patt dwar il-Kompetittività". L-introduzzjoni ta' kreditu tat-taxxa fuq l-introjtu korporattiv (crédit d’impôt pour la compétitivité et l’emploi — CICE), b'impatt ta' sena sħiħa ppjanat ta' EUR 20 biljun, huwa pass sinifikanti li għandu jikkontribwixxi għal kosti tax-xogħol aktar baxxi. Hemm lok għal aktar azzjoni billi l-kreditu tat-taxxa l-ġdid ma jagħmilx aktar ħlief li jnaqqas b'nofs id-diskrepanza bejn il-proporzjon tat-taxxa Franċiża u l-medja tal-OECD fil-livell tal-paga medja. Barra minn hekk, il-miżuri fiskali li jaffettwaw il-kumpaniji, inlużi t-tnaqqis fl-infiq tat-taxxa, li ġew adottati mill-2010 jirriżultaw f'żieda globali fit-tassazzjoni tan-negozji, anki meta din tiġi korretta għall-CICE. Iż-żieda fil-paga minima deċiża f'Lulju 2012, għalkemm limitata, jista' jkollha impatt negattiv fuq il-ħolqien tal-impjiegi u l-kompetittività, kif enfasizzat fir-Rakkomandazzjoni tal-2012. Bejn l-2002 u l-2012, il-paga minima għal kull siegħa żdiedet bi 38 % (16 % f'termini reali). Il-livell għoli tal-paga minima, li tirrappreżenta 60% tal-paga medja, huwa kkumpensat għall-impjegaturi minn għadd ta' eżenzjonijiet mill-kontribuzzjoni tas-sigurtà soċjali għall-impjegaturi. Il-kost relatat għall-finanzi pubbliċi żdied b'pass mgħaġġel bejn l-1992 u l-2002 u stabbilizza ruħu minn dak iż-żmien f'għal viċin 1 % tal-PDG. Barra minn hekk, strumenti alternattivi bħal pereżempju l-iskemi ta' appoġġ għall-introjtu (il-"Prime pour l'emploi" u r-"Revenu de solidarité active") huma strumenti aktar effiċjenti mill-paga minima biex jindirizzaw il-faqar fost dawk li jaħdmu.
            
         
               (13)
            
            
               Fir-rigward tal-kompetittività mhux marbuta mal-prezzijiet, għalkemm il-Gvern reċentement ġedded l-istrateġija tal-esportazzjoni tiegħu, l-appoġġ tal-iżvilupp ta' netwerks u sħubiji orjentati lejn l-esportazzjoni jista' jippromwovi l-internazzjonalizzazzjoni tal-impriżi żgħar u ta' daqs medju (SMEs). B'mod aktar ġenerali, jistgħu jittieħdu miżuri sabiex jiġi żgurat li l-ambjent tan-negozju jwassal għat-tkabbir tal-SMEs. Minkejja l-isforzi konsiderevoli mill-kumpaniji fis-setturi ffukati fuq ir-riċerka u l-iżvilupp u l-appoġġ imdaqqas mill-Gvern (jiġifieri, il-kreditu tat-taxxa fuq ir-riċerka), is-setturi tat-teknoloġija għolja jew medja-għolja jirrappreżentaw biss sehem modest u dejjem jonqos tal-ekonomija Franċiża. Għalhekk, hemm il-ħtieġa li jitrawmu aktar il-ħolqien u t-tkabbir tal-SMEs u l-kumpaniji tal-livell tan-nofs (ETI) f’dawn is-setturi billi jittejbu l-kundizzjonijiet ta’ qafas li jinkoraġġixxu l-innovazzjoni u l-intraprenditorija. Il-politika tal-clusters li ġiet żviluppata biex ikun hemm rabta bejn ir-riċerka pubblika u l-kumpaniji privati tista' wkoll tiġi mmirata aktar lejn l-esplojtazzjoni kummerċjali tar-riċerka, l-iżvilupp u l-innovazzjoni (R&Ż&I), esternalitajiet pożittivi bejn il-kumpaniji privati li jinsabu qrib ta’ xulxin u internazzjonalizazzjoni tal-SMEs. Barra minn hekk, l-istudji tad-Dottorat u l-esperjenza fir-riċerka għandhom isiru attraenti biżżejjed sabiex irawmu aktar ir-rabtiet bejn il-kumpaniji privati u l-istituzzjonijiet tar-riċerka.
            
         
               (14)
            
            
               Rigward is-servizzi, kien hemm progress limitat biss matul l-2012. B’mod partikolari, ma nbdiet l-ebda r-riforma orizzontali biex jitneħħew ir-restrizzjonijiet mhux iġġustifikati fis-setturi u l-professjonijiet regolati. Ħafna fornituri professjonali tas-servizzi għadhom iħabbtu wiċċhom ma’ restrizzjonijiet rigward il-forma legali u l-istruttura tal-parteċipazzjoni azzjonarja tagħhom (pereżempju restrizzjonijiet fuq is-sjieda kapitali għall-veterinarji u l-avukati). Ostakli sinifikanti oħrajn għad-dħul jew il-prattika (bħal pereżempju l-komunikazzjonijiet kummerċjali, il-kwoti jew ir-restrizzjonijiet territorjali) f’għadd ta’ setturi (bħal pereżempju t-taxis, ċerti professjonijiet tas-saħħa, in-nutara u professjonijiet legali oħra). Is-settur tal-bejgħ bl-imnut għadu soġġetti għal numru ta’ regolamenti, bħal pereżempju l-proċeduri ta’ awtorizzazzjoni ineffiċjenti u li jieħdu ż-żmien għall-istabbiliment ta’ ħwienet tal-bejgħ bl-imnut. Barra minn hekk, il-projbizzjoni eżistenti fuq il-bejgħ inqas mill-ispejjeż tinkludi għadd ta' distorsjonijiet filwaqt li l-objettiv li jiġu appoġġati l-produtturi u l-ħwienet ta' distribuzzjoni żgħira jista' jinkiseb b'mod effettiv permezz ta' miżuri b'inqas effett distorsiv. Dawn ir-restrizzjonijiet eċċessivi fis-setturi u l-professjonijiet regolati huma ta' piż fuq il-kompetizzjoni u għandhom it-tendenza li jżidu l-prezzijiet tagħhom. Kif turi l-analiżi fil-fond, prezzijiet ogħla fis-servizzi intermedjarji, li jirrappreżentaw kważi kwart tal-kosti tal-produzzjoni fis-settur tal-manifattura, fl-aħħar ikollhom impatt fuq il-kompetittività esterna tad-ditti Franċiżi. Intlaħaq progress limitat fl-2012 fl-industriji tan-netwerks. Tas-suq tal-elettriku ta’ Franza jibqa’ wieħed mill-aktar ikkonċentrati fl-Unjoni. Il-prezzijiet regolati fl-elettriku u l-gass jgħawġu l-kompetizzjoni u jkomplu jaġixxu bħala ostaklu għal min irid jidħol ġdid fis-suq. It-tariffi regolati għall-konsumaturi mhux domestiċi għandhom jitneħħew skont l-iskeda ta' żmien miftiehma mal-awtoritajiet Franċiżi. Aktar kapaċità ta' interkonnessjoni mal-pajjiżi fil-viċinat u t-tnedija tal-offerti tal-idro-konċessjonijiet jistgħu wkoll jikkontribwixxu għat-trawwim tal-kompetittività fis-suq tal-elettriku.
               Fis-settur ferrovjarju, is-suq tat-trasport tal-merkanzija bil-ferrovija ilu jiddeklina għal diversi snin (bħal fil-volum f'tunnellati/km li naqas bi 17% bejn l-2006 u l-2011), filwaqt li t-trasport ferrovjarju tal-passiġġieri mhuwiex miftuħ għall-kompetizzjoni, ħlief għas-servizzi internazzjonali. Ir-riforma li ġejja għandha tiżgura li kwalunkwe "amministratur unifikat tal-infrastruttura" ġdid jibqa’ indipendenti mill-operatur preeżistenti biex jiggarantixxi lill-dawk li jridu jidħlu fis-suq aċċess ġust u mhux diskriminatorju.
            
         
               (15)
            
            
               Is-sistema tat-taxxa Franċiża tibqa' kumplessa u mhijiex effiċjenti biżżejjed minħabba l-firxa wiesgħa ta' eżenzjonijiet, benefiċċji speċjali, iżda wkoll bidliet frekwenti fil-leġiżlazzjoni. Minkejja sforzi għat-tnaqqis u s-simplifikazzjoni tan-nefqa tat-taxxa, l-ammont ta' dħul mitluf minn dawn jibqa' għoli. L-għażla ta’ approċċ wiesa’ b'rata ta' bażi baxxa għat-tassazzjoni fuq l-introjtu korporattiv u personali aktar titwitta t-triq għat-tkabbir u l-protezzjoni soċjali. Ir-rata tat-taxxa fuq il-valur miżjud (VAT) intermedja se tiżdied minn 7 % għal 10 % minn Jannar 2014. Dan huwa pass fid-direzzjoni t-tajba iżda hemm bżonn ta’ aktar sforzi. B'mod globali, il-kost tal-eżenzjonijiet tat-taxxa u tas-sigurtà soċjali għadu għoli ħafna sa 10 % tal-PDG. Minkejja n-nuqqas ta' effettività murija ta' xi rati tal-VAT imnaqqsa, bħal pereżempju dawk għas-servizzi tar-ristoranti, ma ttieħdet l-ebda miżura politika differenzjata biżżejjed. L-introduzzjoni tal-kreditu tat-taxxa CICE, iffinanzjat parzjalment permezz taż-żieda msemmija hawn fuq fir-rati tal-VAT intermedji iżda wkoll dawk standard, tittrasferixxi l-piż tat-taxxa mix-xogħol. Madankollu jinħtieġ skop ulterjuri għal azzjoni, b'mod partikolari biex jiġi bbilanċjat mill-ġdid is-sehem tat-taxxi ambjentali. Is-sena l-oħra, Franza adottat xi miżuri biex tindirizza l-inċentivi tat-taxxa għad-dejn fit-tassazzjoni korporattiva. Tnaqqis fl-imgħax huwa limitat għal aktar minn EUR 3 miljun u 15 % tal-imgħax 'il fuq minn dak il-limitu ma jkunx permess għat-tnaqqis mit-taxxa fl-2013, sehem li ser jitla għal 25 % fl-2014. Madanakollu, hemm ambitu għal aktar titjib
            
         
               (16)
            
            
               Ir-rata tal-qgħad żdiedet minn 9,7 % fl-2010 għal 10,2 % fl-2012. Il-Kummissjoni tbassar li r-rata tal-qgħad se tiżdied għal 10,6 % fl-2013 u 10,9 % fl-2014 minħabba tkabbir ekonomiku dejjem dgħajjef. F'dan il-kuntest, is-segmentazzjoni tas-suq tax-xogħol Franċiż għadha sors ta’ tħassib. Il-probabbiltà li wieħed ibiddel minn impjieg temporanju għal wieħed permanenti kien biss 10,6 % fl-2010, meta mqabbel ma' 25,9 % bħala medja fl-UE. Bħala riżultat, il-ħaddiema bi ftit kwalifiki f’forom ta’ impjiegi prekarji għandhom it-tendenza li jġorru l-piż ta’ kwalunkwe proċess ta’ aġġustament fis-suq tax-xogħol. Ġiet adottata liġi f'Mejju 2013 ibbażata fuq il-ftehim interprofessjonali (ANI) dwar is-sigurtà fl-impjiegi konkluż bejn is-sħab soċjali f’Jannar 2013. Din tipprevedi aktar drittijiet għall-ħaddiema, tindirizza l-inċertezza legali ta’ sensji u tipprovdi flessibilità akbar għal dawk li jħaddmu. Il-liġi hija pass pożittiv lejn suq tax-xogħol aktar fluwidu. Dwar ċerti kwistjonijiet speċifiċi l-implimentazzjoni reali ta’ din ir-riforma, kif ukoll l-impatt tagħha, hija marbuta mal-adozzji ta' aktar ftehimiet bejn il-fergħat u l-impriżi li ser ikunu meħtieġa qabel ma l-ftehim ikun jista’ jidħol fis-seħħ bis-sħiħ.
            
         
               (17)
            
            
               Wieħed minn kull sitt żagħżugħ fi Franza jħallu l-edukazzjoni u t-taħriġ mingħajr kwalifika. Dan huwa ta’ tħassib partikolari minħabba li r-rata tal-qgħad fost iż-żgħażagħ kien ta’ 25,4 % fi tmiem l-2012 u minħabba li r-riskju li jkunu qegħda kien kważi darbtejn ogħla għaż-żgħażagħ l-inqas kwalifikati. L-iskemi li jipromwovu l-apprendistati għandhom jilħqu b’mod partikolari ż-żgħażagħ l-inqas kwalifikati. L-allinjament tal-iskemi nazzjonali mal-Garanzija taż-Żgħażagħ stabbilita bir-Rakkomandazzjoni tal-Kunsill tat-22 ta' April 2013 (6) għandu jkollu rwol ta' strutturar fl-indirizzar ta' dawn l-isfidi. Minkejja r-riformi li nbdew fl-2009, ir-rata ta' parteċipazzjoni Franċiżi tal-adulti fit-tagħlim tul il-ħajja (5,7 % fl-2012, għal adulti bi ftit kwalifiki: 2,5 %) hija taħt il-medja tal-UE. It-trasferiment ippjanat ta’ kompetenzi lill-Kunsilli reġjonali jista’ jipprovdi opportunità biex jiġu indirizzati d-dgħufijiet tas-sistema attwali. Minkejja x-xejra tagħha li qiegħda togħla b'mod sinifikanti, ir-rata tal-impjieg għall-ħaddiema bejn il-55 u l-64 sena għadha baxxa, fil-medja tal-Istati Membri tal-Unjoni (45,7 % fir-raba' kwart tal-2012), u hija naqqset biss bin-nofs il-qabża mill-medja tal-UE mill-2008 (minn 7,4 punti fl-2008 għal 3,8 punti fl-2012). Il-qgħad qed jiżdied fost il-persuni akbar fl-età, bl-istess rata tal-impjiegi ġenerali. Għalkemm huma pass fid-direzzjoni t-tajba, mhuwiex ċar sa liema punt il-“kuntratti ta' ġenerazzjoni” se jikkontribwixxu għall-impjegar tal-ħaddiema ta' età kbira u jiffaċilitaw ir-ritorn għax-xogħol ta' dawk li qed ifittxu xogħol ta’ età kbira. In-nefqa pubblika Franċiża fuq il-benefiċċji għall-qgħad żdiedet b'5,3 % fl-2012 u hija mistennija li tiżdied aktar b'6,1 % fl-2013 skont il-Programm ta' Stabbiltà. Id-defiċit kumulattiv tar-reġim tal-qgħad, li se jkun qrib l-1 % tal-PDG sal-2013, jirrikjedi riforma tas-sistema tal-benefiċċji għall-qgħad.
               B'mod partikolari, xi elementi, bħal pereżempju l-kundizzjonijiet tal-eliġibbiltà, id-digressività tal-benefiċċji maż-żmien jew ir-rati ta' sostituzzjoni għall-ħaddiema bl-ogħla pagi għandhom jiġu adattati biex jiġi żgurat li l-inċentivi biex wieħed jaħdem huma adegwati. Il-konvenzjoni tripartitika l-ġdida tas-servizz pubbliku tal-impjiegi (Pôle emploi) tipprevedi segwitu differenzjati tal-persuni li qed ifittxu impjieg. Il-portafoll ta’ konsulent tal-impjiegi madankollu żdied aktar minħabba l-livell ta' qgħad dejjem jiżdied u l-orjentazzjoni mill-ġdid tal-istrategija Pôle emploi hija mxekkla mis-sitwazzjoni ekonomika dgħajfa. Kollox ma’ kollox, hemm bżonn li tittieħed azzjoni ulterjuri minħabba l-prospetti ekonomiċi negattivi u żieda ulterjuri mistennija fil-qgħad fi Franza.
            
         
               (18)
            
            
               Fil-kuntest tas-Semestru Ewropew, il-Kummissjoni għamlet analiżi komprensiva tal-politika ekonomika ta’ Franza. Hija vvalutat il- l-Programm Nazzjonali ta’ Riforma u l-Programm ta’ Stabbiltà, u ppreżentat analiżi fil-fond. Hija qieset mhux biss ir-relevanza tagħhom għal politika fiskali u soċjoekonomika sostenibbli fi Franza, iżda wkoll il-konformità tagħhom mar-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika ġenerali tal-Unjoni billi jiġi pprovdut kontribut fil-livell tal-UE għad-deċiżjonijiet nazzjonali tal-ġejjieni. Ir-rakkomandazzjonijiet tagħha taħt is-Semestru Ewropew huma riflessi fir-rakkomandazzjonijiet minn (1) sa (6) hawn taħt.
            
         
               (19)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Stabbiltà, u l-opinjoni tiegħu (7) hija riflessa b’mod partikolari fir-rakkomandazzjoni (1) hawn taħt.
            
         
               (20)
            
            
               Fid-dawl tar-riżultati tal-analiżi fil-fond tal-Kummissjoni u ta’ din il-valutazzjoni, il-Kunsill eżamina l-Programm Nazzjonali ta’ Riforma u l-Programm ta’ Stabbiltà. Ir-rakkomadazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet (1), (2), (3), (4), (5) u (6) hawn taħt.
            
         
               (21)
            
            
               Fil-kuntest tas-Semestru Ewropew, il-Kummissjoni wettqet ukoll analiżi tal-politika ekonomika taż-żona tal-euro b'mod globali. Fuq din il-bażi l-Kunsill ħareġ rakkomandazzjonijiet speċifiċi indirizzati lill-Istati Membri li l-munita tagħhom hija l-euro (8). Bħala pajjiż li l-munita tagħha hija l-euro, Franza għandha wkoll tiżgura l-implimentazzjoni sħiħa u fil-ħin ta' dawn ir-rakkomandazzjonijiet,
            
         B’DAN JIRRAKKOMANDA li Franza tieħu azzjoni fil-perjodu 2013-2014 biex:
   
               1.
            
            
               Issaħħaħ u tkompli twettaq l-istrateġija baġitarja fl-2013. Ittejjeb il-kredibbiltà tal-aġġustament billi tispeċifika, sal-ħarifa tal-2013, u timplimenta l-miżuri meħtieġa għas-sena 2014 u aktar 'il quddiem sabiex tiġi żgurata korrezzjoni tad-defiċit eċċessiv b'mod sostenibbli sal-2015 l-aktar tard u l-kisba tal-isforz tal-aġġustament strutturali speċifikat fir-rakkomandazzjonijiet tal-Kunsill fil-PDE. Tuża l-qligh mhux mistenni kollu għat-tnaqqis tad-defiċit. Korrezzjoni sostenibbli tal-iżbilanċi fiskali tirrikjedi implimentazzjoni kredibbli ta' riformi strutturali ambizzjużi biex tiżdied il-kapaċità ta' aġġustament u jissaħħu t-tkabbir u l-impjiegi. Iżomm direzzjoni ta' konsolidament fiskali li hija favur it-tkabbir u żżid aktar l-effiċjenza tan-nefqa pubblika, b'mod partikolari billi tipproċedi kif kien ippjanat b'analiżi tal-kategoriji tal-infiq fis-subsetturi kollha tal-gvern ġenerali. Tieħu azzjoni permezz tal-Liġi dwar id-Deċentralizzazzjoni li ġejja sabiex tikseb sinerġiji u tfaddil aħjar bejn il-livelli tal-gvern ċentrali u lokali. Wara l-korrezzjoni tad-defiċit eċċessiv, tkompli l-isforz ta' aġġustament strutturali b'pass xieraq sabiex tilħaq l-OTM sal-2016. Tieħu miżuri sat-tmiem tal-2013 sabiex tibbilanċja s-sistema tal-pensjonijiet b'mod sostenibbli mhux aktar tard mill-2020, pereżempju billi tadatta r-regoli dwar l-indiċjar, żżid il-perjodu ta' kontribuzzjoni għall-pensjoni sħiħa, billi żżid aktar l-età effettiva tal-irtirar, billi tallinja l-età tal-irtirar jew il-benefiċċji tal-pensjoni għall-tibdiliet fl-aspettattiva tat-tul tal-ħajja u billi tanalizza skemi speċjali, filwaqt li tevita żieda fil-kontribuzzjonijiet soċjali tal-impjegaturi, u żżid il-kosteffettività tan-nefqa fil-kura tas-saħħa, inkluż fl-oqsma tan-nefqa farmaċewtika.
            
         
               2.
            
            
               Tiżgura li t-tnaqqis fil-kost tax-xogħol li jirriżulta mill-"crédit d’impôt compétitivité et emploi" irendil-ammont ippjanat u li l-ebda miżura oħra ma tħassar l-effett tiegħu. Tieħu azzjoni ulterjuri sabiex tnaqqas il-kost tax-xogħol, b'mod partikolari, permezz ta' aktar miżuri għat-tnaqqis tal-kontribuzzjonijiet tas-sigurtà soċjali tal-impjegaturi, flimkien mas-sieħba soċjali. Tiżugra li l-iżviluppi fil-paga minima jappoġġaw il-kompetittività u l-ħolqien tal-impjiegi, filwaqt li tqies l-eżistenza tal-iskemi ta' appoġġ għall-paga u l-eżenzjonijiet mill-kontribuzzjonijiet soċjali..
            
         
               3.
            
            
               Tieħu miżuri ulterjuri għat-titjib tal-ambjent tan-negozju u tiżviluppa l-kapaċità tal-innovazzjoni u tal-esportazzjoni tal-kumpaniji, b'mod partikolari l-SMEs u l-impriżi ta' daqs intermedju. B'mod partikolari tniedi l-inizjattivi ta' simplifikazzjoni mħabbra tal-qafas regolatorju, u ttejjeb il-kundizzjonijiet ta' qafas għall-innovazzjoni, billi ssaħħaħ it-trasferiment tat-teknoloġija u l-użu kummerċjali tar-riċerka, fosthom permezz ta' orjentazzjoni mill-ġdid tal-oqsma tal-kompetittività.
            
         
               4.
            
            
               Tieħu azzjoni sabiex iżżid il-kompetizzjoni fis-servizzi; tneħħi r-restrizzjonijiet mhux ġustifikati fl-aċċess għas-servizzi professjonali u l-eżerċizzju tagħhom, b'mod partikolari fir-rigward tal-forma legali, l-istruttura tal-parteċipazzjoni azzjonarja, il-kwoti u r-restrizzjonijiet territorjali; tieħu azzjoni biex tissimplifika l-awtorizzazzjoni għall-ftuħ ta' ħwienet kummerċjali u biex titneħħa l-projbizzjoni tal-bejgħ b'telf; tneħħi t-tariffi regolati tal-gass u tal-elettriku għall-klijenti mhux domestiċi u ssaħħaħ l-kapaċità ta' interkonnessjoni mal-pajjiżi fil-viċinat; fis-settur ferrovjarju, tiftaħ it-trasport domestiku tal-passiġġieri għall-kompetizzjoni.
            
         
               5.
            
            
               Tkompli l-isforzi biex tiġi simplifikata s-sistema tat-taxxi u titjieb l-effiċjenza tagħha, filwaqt li tiġi żgurata l-kontinwità tar-regoli dwar it-taxxa maż-żmien. Tiegħu miżuri addizzjonali biex jitneħħa l-preġudizzju tad-dejn fit-tassazzjoni korporattiva. Tħaffef l-isforzi biex tnaqqs u tissimplifika n-nefqa tat-taxxa fuq l-introjtu personali u korporattiva filwaqt li jitnaqqsu r-rati statutorji; iġġib ir-rati tal-VAT imnaqqsa aktar qrib ir-rata standard u tneħħi r-rati mnaqqsa mhux effiċjenti. Tieħu aktar miżuri li jittrasferixxu l-piż tat-taxxa mit-tassazzjoni jew il-konsum tax-xogħol għal fuq dawk ambjentali.
            
         
               6.
            
            
               Timplimenta bis-sħiħ, mingħajr dewmien u b'konsultazzjoni mas-sħab soċjali il-ftehim interprofessjonali ta' Jannar 2013,. Tieħu azzjoni ulterjuri biex tiġġieled kontra s-segmentazzjoni tas-suq tax-xogħol, b'mod partikolari biex tindirizza s-sitwazzjoni tal-ħaddiema tal-aġenziji interim. Tniedi b'mod urġenti riforma tas-sistema tal-benefiċċji għall-qgħad b'assoċjazzjoni mas-sħab soċjali u skont il-prattiċi nazzjonali sabiex tiżgura s-sostenibbiltà tas-sistema filwaqt li tiżgura li tipprovdi inċentivi xierqa biex wieħed jerġa' lura għax-xogħol. Issaħħaħ ir-rata tal-impjegar tal-ħaddiema akbar fl-età u tistimola l-parteċipazzjoni tagħhom fis-suq tax-xogħol. Tieħu azzjoni speċifika biex ittejjeb il-perspettiva tal-impjegar tal-persuni bla xogħol akbar fl-età b'mod partikolari permezz ta' gwida u taħriġ speċifiċi. Iżżid il-parteċipazzjoni tal-adulti fit-tagħlim tul il-ħajja, speċjalment ta’ dawk l-inqas kwalifikati u ta' dawk qiegħda. Tiżgura li s-servizzi pubbliċi għall-impjiegi jagħtu appoġġ individwali b'mod effettiv lil dawk qiegħda u li l-politiki attivi tas-suq tax-xogħol jimmiraw b'mod effettiv dawk li huma l-aktar żvantaġġati. Tieħu aktar miżuri biex ittejjeb it-tranżizzjoni mill-iskola għax-xogħol, pereżempju permezz ta' Garanzija għaż-Żgħażagħ (9) u l-promozzjoni tal-apprendistati.
            
         
      Magħmul fi Brussell, id-9 ta’ Lulju 2013.
      
         
            Għall-Kunsill
         
         
            Il-President
         
         R. ŠADŽIUS
         
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  COM(2013) 360 final.
   
      (4)  Miżmuma għall-2013 bid-Deċiżjoni tal-Kunsill 2013/208/UE tat-22 ta' April 2013 dwar il-linji gwida għall-politika tal-Istati Membri dwar l-impjiegi (ĠU L 118, 30.4.2013, p. 21).
   
      (5)  ĠU C 219, 24.7.2012, p. 31.
   
      (6)  ĠU C 120, 26.4.2013, p. 1.
   
      (7)  Skont l-Artikolu 5(2) tar-Regolament (KE) Nru 1466/97.
   
      (8)  Ara paġna 97 ta’ dan il-Ġurnal Uffiċjali.
   
      (9)  Stabbilita bir-Rakkomandazzjoni tal-Kunsill tat-22 ta' April 2013 (ĠU C 120, 26.4.2013, p. 1).